《谒计夫人祠》
明代·谢长文

金玉抱异姿，冰霜赋幽魄。结发事君子，间关度东陌。

锐身捍危城，君心久许国。挈室寄邻封，盼望悬日夕。

旅处勖慎旃，梦魂忧狡贼。殒身一剑寒，成仁是完策。

在抱有孤儿，幸存王氏脉。但知快一死，何曾料仓卒。

尔时稍犹豫，岂复成贞烈。宁任传闻误，勿使纲常裂。

君子谢宏勋，英魂岂消灭。此心实靡他，千秋贞匪石。

兰蕙蔼幽芳，日星辉碧血。淑轨肃具瞻，阃行光史帙。

风雨幻精灵，至今绕城堞。

作者简介：谢长文（一五八八－？），字伯子，号花城。番禺人。明思宗崇祯四年（一六三一）贡生。素有文名，曾参与陈子壮所开南园诗社，又和黎遂球《黄牡丹诗》十章，名曰《南园花信诗》。八年（一六三五）任惠州府训导，历平远县、博罗县教谕。由教职升涢阳知县。广州拥立，授户部主事，历仕户部员外郎。明亡，不复出。晚年事释函是于雷峰，名今悟，字了閒。有《乙巳诗稿》、《雪航稿》、《秋水稿》、《谢伯子游草》。清李福泰修同治《番禺县志》卷一一、清陈伯陶《胜朝粤东遗民录》卷一有传。